इस्सै करी शुद्ध बे-लाग लोक-नाच गी ‘प्रकृति दी इक खेढ’, इक ‘फितरी अमल’ बी गलांदे न। नाच दी एकड़ी प्रेरणा छड़ी मनुक्ख जाति च गै नेईं, पशु-पक्खरुएं च बी लभदी ऐ। अपनी मादा गी परचाने लेई ए जीव बी कतेईं पेखने करदे न। ‘पिहू-पिहू’ करी करलांदा मोर अपनी मोरनी अग्गें फुरफुराइयै पाह्‌लां पांदा ते अपने पैंचड़ू बड़ी अदा कन्ने-पिच्छें टकांदा, नचदा ऐ. कबूतर अपने पर फुलाइयै ते अपने दुम्बे दे पर बड़ी अदा कन्ने घसीटा लाइयै, अपनी कबूतरी सामने गुड़की-गुड़कियै भुआटनियां लैंदा ऐ। होर ते होर नागराज, फिनियर बी अपनी नागनी सामनै फिन फुलाइयै मस्ती च झुमदा ऐ। ते हाथी जनेहा गड़गील पशु बी हथनी सामनै नाच दे मूड़ इच आइयै अपनी बौह्‌ली बड़ी अदा कन्ने झुलांदा ऐ। ए सब नाच दा गै आदि-रूप न। इस इच शक्क नेईं जे इ’दा मूल आधार प्रणय भावना दै होंदी ऐ, पर मनुक्ख जाति गी ‘प्रणय लीला’ दे इलावा होर केई गल्लें थमां बी नाच दी प्रेरणा मिलदी ऐ। अपने देवी-दवतें गी खुश रक्खने दी प्रेरणा, तां जे ‘रोग-सोग’ थमां बचा र’वै। अपने खेत्तरें च लग्गी दी फसल दी खुशी, ब्याहें-कारजें दी खुशी ते कुतै-कुतै आदमी दी मौती उप्पर बी नाच पेश कीता जंदा ऐ, तां जे जम-राज खुश होई जा। ते मरने आले दी आत्मा गी शान्ति मिली सकै। साढ़े ग्रांए च केई झिगली जातियें च मातमदारी पर (खास करी स्यानी बरेसै दे बजुर्गे दी मौती पर) कुड़म जनानियां लोक-गीत लुहानी दे कन्ने-कन्ने इक “खलगड्डा” नाच पेश करदियां न, जिस दियां मुद्रां गिद्धा, भांगड़ा, फुम्मनी, धमच्चड़ आदि दी खिचड़ी जन होंदिया न।